《壬寅春正四日晋郡小憩道中古庵信笔书此 其三》
清代·何士循

自我来太平，十日五巡乡。一到松门城，六夜宿箬簧。

凡再松三松，新河及新场。足迹遍东南，更涉大陈航。

乘风破海浪，百里犯重洋。兼松隘顽城，除夕食不遑。

鸣琴易鸣笳，谁云不下堂。每每督队出，有如事戎行。

前行列营哨，到处联团防。炮声雷訇匉，旗影风飞扬。

冒雨群如沐，犯雪冻欲僵。我劳民未安，中夜起徬徨。

且喜入新年，暂可息尘忙。行行复松郡，乃为迎送忙。

作者简介：何士循，字勉之，息县人。光绪庚寅进士，官乐清知县。有《𧪩庐诗钞》。